Strada pietonală Vasile Alecsandri din Oradea a "înverzit". Pe tronsonul deja finalizat au fost plantaţi nouă carpeni cu coroana tăiată în formă cubică.

"Sunt copaci din specia Carpinus Betulus, cu o înălţime de 3,3 metri şi o circumferinţă a trunchiului între 25 şi 30 de centimetri", a declarat Anca Grama, purtătorul de cuvânt al Primăriei, luni, pentru BIHOREANUL. Potrivit acesteia, pe stradă vor mai fi plantaţi încă trei copaci similari, în zona dinspre Parcul 1 Decembrie, unde încă se fac lucrări la pavaj.

Fiecare copac va avea o garanţie de 5 ani, astfel că, dacă se va usca în acest interval, va trebui înlocuit. Plantările au fost cuprinse în proiectul de modernizare a străzii, câştigat la licitaţie de o asociere de firme condusă de societatea Gavella.

Copaci cu coroană cubică mai pot fi văzuţi în Oradea în scuarul amenajat la intersecţia bulevardelor Dacia cu Decebal.